EL Επίσημη Εφημερίδα της Ευρωπαϊκής Ένωσης C 129/8

Αίτηση για την έκδοση προδικαστικής αποφάσεως, την οποία υπέβαλε το Court of Appeal (Ηνωμένο Βασίλειο) στις 13 Μαρτίου 2009 — The Commissionners for Her Majesty’s Revenue & Customs κατά Weald Leasing Limited

(Υπόθεση C-103/09)

2009/C 129/13

Γλώσσα διαδικασίας: η αγγλική

Αιτούν δικαστήριο

Court of Appeal

Διάδικοι στην υπόθεση της κύριας δίκης

Αναιρεσείουσα: The Commissionners for Her Majesty’s Revenue & Customs

Αναιρεσίβλητη: Weald Leasing Limited.

Προδικαστικά ερωτήματα

1) Υπό περιστάσεις όπως οι παρούσες, όπου ένας κατά μεγάλο μέρος απαλλασσόμενος του φόρου εμπορικώς συναλλασσόμενος υιοθετεί ένα σύστημα μισθώσεων περιουσιακών στοιχείων όπου μετέχει ενδιάμεσος τρίτος, αντί να αγοράζει απλώς τα περιουσιακά στοιχεία, αποτελεί το φορολογικό πλεονέκτημα που αποκομίζει από το εν λόγω σύστημα μισθώσεων ή από μέρος αυτού φορολογικό πλεονέκτημα το οποίο αντίκειται στο σκοπό της έκτης οδηγίας (1) κατά την έννοια της σκέψεως 74 της αποφάσεως C-255/02, Halifax plc, Leeds Permanent Development Services Ltd, County Wide Property Investments Ltd κατά CCE («Halifax»);

2) Λαμβανομένου υπόψη ότι η έκτη οδηγία ΦΠΑ αναφέρεται στην περίπτωση μισθώσεως περιουσιακών στοιχείων από εν όλω ή εν μέρει απαλλασσόμενους του φόρου εμπορικώς συναλλασσομένους, και λαμβανομένων υπόψη των αναφορών του Δικαστηρίου στις «φυσιολογικές εμπορικές συναλλαγές», στις σκέψεις 69 και 80 της αποφάσεως Halifax καθώς και στη σκέψη 27 της αποφάσεως C-162/07, Ampliscientifica, καθώς και του ότι δεν περιέχεται τέτοια αναφορά στην απόφαση C-425/06, Part Service, συνιστά καταχρηστική πρακτική εκ μέρους απαλλασσομένου εν όλω ή εν μέρει του φόρου εμπορικώς συναλλασσομένου η πραγματοποίηση μισθωτικών συναλλαγών, μολονότι δεν επιδίδεται σε τέτοιες πράξεις στο πλαίσιο των συνήθων εμπορικών δραστηριοτήτων του;

3) Σε περίπτωση καταφατικής απαντήσεως στο ερώτημα 2: (a) Ποιος είναι ο ρόλος και η βαρύτητα της εννοίας «φυσιολογικές εμπορικές συναλλαγές» στο πλαίσιο των σκέψεων 74 και 75 της αποφάσεως Halifax: είναι κρίσιμη για τη σκέψη 74 ή για τη σκέψη 75 ή για αμφότερες; (b) νοούνται με τον όρο «φυσιολογικές εμπορικές συναλλαγές»: (1) πράξεις στις οποίες ο υποκείμενος στον φόρο επιδίδεται κατά κανόνα, (2) πράξεις τις οποίες πραγματοποιούν δύο ή περισσότεροι συμβαλλόμενοι που δεν συνδέονται μεταξύ τους, (3) πράξεις που είναι εμπορικά βιώσιμες, (4) πράξεις που συνεπάγονται τα εμπορικά βάρη και τους εμπορικούς κινδύνους που συνυπάρχουν κατά κανόνα με τα συναφή εμπορικά κέρδη, (5) πράξεις που δεν είναι επίπλαστες, υπό την έννοια ότι έχουν εμπορική υπόσταση, (6) πράξεις οποιουδήποτε άλλου είδους ή κατηγορίας;

4) Εφόσον κριθεί ότι το χρησιμοποιηθέν σύστημα μισθωτικών συμβάσεων συνιστά εν όλω ή εν μέρει καταχρηστική πρακτική, ποιος είναι ο ορθός αναπροσδιορισμός των οικείων πράξεων ώστε να αρθούν οι συνέπειες της καταχρήσεως; Ειδικότερα, πρέπει το εθνικό δικαστήριο ή η αρμόδια φορολογική αρχή: (a) να αγνοήσει την ύπαρξη του παρεμβαλλομένου τρίτου και να διατάξει την καταβολή ΦΠΑ υπολογίζοντάς τον με βάση τις τιμές των μισθωμάτων στην ελεύθερη αγορά, (b) να ορίσει εκ νέου το πλέγμα μισθωτικών σχέσεων χαρακτηρίζοντάς το ως απευθείας πώληση ή (c) να αναπροσδιορίσει τις πράξεις με οποιοδήποτε άλλο τρόπο που είτε το δικαστήριο είτε η φορολογική αρχή θεωρεί ότι αποτελεί το κατάλληλο μέσο για την επαναφορά στην κατάσταση που θα υφίστατο αν δεν είχε χωρήσει η καταχρηστική πρακτική;

(1) Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001 σ. 49).